У Вікіпедыі ёсць артыкулы пра іншых асоб з прозвішчам Штыхаў.
**Георгій Васілевіч Штыхаў** (14 ліпеня 1927, в. Старая Беліца, Гомельскі раён — 2 сакавіка 2018, Мінск) — беларускі археолаг і гісторык. Доктар гістарычных навук (1983), прафесар (1989).

Біяграфія
---------

Нарадзіўся 14 ліпеня 1927 года ў сям’і служачых. Працаваў настаўнікам у школах Гродзенскай і Гомельскай абласцях (1956—1959). Скончыў гістарычны факультэт Беларускага дзяржаўнага ўніверсітэта (1956). Вучыўся ў аспірантуры Інстытута гісторыі АН БССР (1959—1962), на фарміраванне гістарычнага светапогляду Г. Штыхава значна паўплывалі У. М. Ігнатоўскі і А. Р. Мітрафанаў.

Малодшы навуковы супрацоўнік, старшы навуковы супрацоўнік, загадчык сектара, загадчык аддзела археалогіі і гісторыі Полацкай зямлі Інстытута гісторыі АН БССР (1962—2000). У 1965 годзе абараніў кандыдацкую дысертацыю на тэму «Древний Полоцк (IX—XIII вв.)» (навуковы кіраўнік — В. Р. Тарасенка). З 1982 года ўзначальваў пастаянную камісію па археалагічным даследаванні старажытнага Мінска. У 1983 годзе абараніў доктарскую дысертацыю на тэму «Города Полоцкой земли (IX—XIII вв.)». Прафесар (1987). З 2000 года быў галоўным навуковым супрацоўнікам аддзела археалогіі сярэднявечнага перыяду Інстытута гісторыі НАН Беларусі.

Навуковыя зацікаўленні Г. В. Штыхава: археалогія і гісторыя Беларусі VI—XIII ст. гісторыя і археалогія Полацкай землі, вытокі беларускай народнасці. Вывучае гарады Полацкай зямлі і курганныя могільнікі ранняга Сярэднявечча паўночнай і цэнтральнай Беларусі. Кіраваў экспедыцыямі па вывучэнні Полацка, Заслаўя, Віцебска, Барысава, Лукомля, Лагойска, Копысі, а таксама, у 2006 годзе праводзіў раскопкі археалагічнага помніка *Баронікі* — гарадзішча каля вёскі Баронікі Віцебскага раёна, якое знаходзіцца на паўночна-ўсходняй ускраіне вёскі, на левым беразе ракі Лучоса.

Падрыхтаваў 2 дактароў і 19 кандыдатаў навук. Аўтар больш за 490 прац.

Узначальваў Беларускую асацыяцыю ахвяр палітычных рэпрэсій (1992—1994).

Лаурэат Дзяржаўнай прэміі Беларусі (1990).

Асноўныя публікацыі
-------------------

* Археологическая карта Беларуси. — Вып. 2. — Мн. 1971;
* Ажываюць сівыя стагоддзі. — Мн. 1974;
* Древний Полоцк: IX—XIII вв. — Мн. 1975;
* Города Полоцкой земли (IX—XIII вв.). — Мн. 1978;
* Крывічы: Па матэрыялах раскопак курганоў у Паўночнай Беларусі — Мн. 1992;
* Старажытныя дзяржавы на тэрыторыі Беларусі. — Мн. 1999;
* Галасы далёкіх продкаў. — Мн. 1968.;
* Города Белоруссии по летописям и раскопам (IX—XIII вв.). — Мн. 1975;
* Гісторыя Беларусі: ад старажытных часоў да канца XIII ст. Вучэб. дапам. — Мн. 1994;
* Гісторыя Беларусі ў сярэднія вякі: Мн. 1996;
* Мінск — сталіца ўдзельнага княства Полацкай зямлі // Гісторыя Мінска. — Мн. 2006.
* Археолагі дапаўняюць летапісцаў / Г. В. Штыхаў. — Мінск: Беларуская навука, 2009.
* Лукомль: археологический комплекс железного века и средневековья.— Мінск: Беларуская навука, 2014.
* Узнікненне Лагойска. Гісторыка-археалагічны нарыс. — Мінск: Беларус. навука, 2015. — 106 с.

Зноскі
------

Літаратура
----------

* Гістарычна археалагічны зборнік. — 1997. — № 12. — С. 6—16.
* Георгій Васільевіч Штыхаў (да 75 годдзя з дня нараджэння). — Мн. 2002.
* *Белазаровіч В. А.* Гістарыяграфія гісторыі Беларусі: вучэб. дапаможнік; Установа Адукацыі «Гродзенскі Дзярж. Ун-т імя Я. Купалы». — Гродна : ГрДУ, 2006. — 345 с. — ISBN 985-417-858-7.

Спасылкі
--------

|  |  |
| --- | --- |
| q: | Георгій Васілевіч Штыхаў у Вікіцытатніку |

|  |  |  |  |
| --- | --- | --- | --- |
| ⚙️  | 

| Нарматыўны кантроль |
| --- |
| GND: 130274267 · ISNI: 0000 0000 6688 6896 · LCCN: n82141071 · LNB: 000212587 · NLA: 36502819 · NTA: 070937206 · NUKAT: n96030722 · SUDOC: 151659583 · VIAF: 70032633 |

 |